কলকাতা ফুটবল ডার্বি বা কলকাতা ডার্বি (Kolkata Football Derby) বিষয়ে জানার আগে প্রথমে জেনে নিতে হবে ‘ডার্বি’ কাকে বলে। সাধারণভাবে, স্থানীয় দুটি প্রতিদ্বন্দ্বী দল যাদের মধ্যে খেলা নিয়ে ঐতিহাসিক প্রতিদ্বন্দ্বিতা রয়েছে, সমর্থকদের মধ্যে রয়েছে প্রবল উন্মাদনা সেই রকম দুটি দলের মধ্যে খেলাকেই ডার্বি বলা হয়। ডার্বি কথাটির উৎপত্তি ঘৌড় দৌড়ের প্রতিযোগিতা থেকে। তবে বর্তমানে যেকোন খেলাতেই ব্যবহার করা হয়। আর সব থেকে বেশি ব্যবহৃত হয় ফুটবলের ক্ষেত্রে। সারা বিশ্বে এরকম কিছু বিখ্যাত ডার্বি হল – ইংল্যান্ডের ম্যাঞ্চেস্টার ডার্বি (ম্যাঞ্চেস্টার ইউনাইটেড – ম্যাঞ্চেস্টার সিটি), স্পেনের মাদ্রিদ ডার্বি (রিয়াল মাদ্রিদ – অ্যাটলেটিকো মাদ্রিদ) ইত্যাদি। ভারতের কলকাতা শহরেও এরকম তিনটি বিখ্যাত ফুটবল ডার্বির কথা বলা যায় – মোহন বাগান – ইস্ট বেঙ্গল (Mohun Bagan vs East Bengal), মোহন বাগান – মহামেডান (Mohun Bagan vs Mahammedan), ইস্ট বেঙ্গল – মহামেডান (East Bengal vs Mahammedan)। তবে এর মধ্যে মোহনবাগান ও ইস্টবেঙ্গলের মধ্যে ডার্বি এশিয়ার বৃহত্তম ফুটবল প্রতিদ্বন্দ্বিতা হিসেবে ধরা হয় এবং ফিফা (FIFA) একে ‘ক্লাসিক ফুটবল ডার্বি’ (Classic Football Derby) হিসেবে মর্যাদা দিয়েছে। এই ডার্বিকে ‘বড় ম্যাচ’ ও বলা হয়ে থাকে।